CELEX: 32016D0351
Language: bg
Date: 2016-03-04 00:00:00
Title: Решение (ЕС) 2016/351 на Съвета от 4 март 2016 година за установяване на позицията, която трябва да бъде заета от името на Европейския съюз в рамките на Общия съвет на Световната търговска организация по отношение на искането на Йордания за освобождаване от задължения в рамките на СТО във връзка с преходния период за премахване на програмата за експортни субсидии

11.3.2016   
            
            
               BG
            
            
               Официален вестник на Европейския съюз
            
            
               L 65/63
            
         РЕШЕНИЕ (ЕС) 2016/351 НА СЪВЕТА
   от 4 март 2016 година
   за установяване на позицията, която трябва да бъде заета от името на Европейския съюз в рамките на Общия съвет на Световната търговска организация по отношение на искането на Йордания за освобождаване от задължения в рамките на СТО във връзка с преходния период за премахване на програмата за експортни субсидии
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 207, параграф 4, първа алинея във връзка с член 218, параграф 9 от него,
   като взе предвид предложението на Европейската комисия,
   като има предвид, че:
   
               (1)
            
            
               В член IX, алинеи 3 и 4 от Маракешкото споразумение за създаване на Световната търговска организация (наричано по-долу „Споразумението за СТО“) се определят процедурите за предоставяне на освобождаване от задължение по многостранните търговски споразумения в приложение 1А, 1Б или 1В към Споразумението за СТО и приложенията към тях.
            
         
               (2)
            
            
               На 27 юли 2007 г. по отношение на Йордания беше допуснато удължаване на преходния период, предвиден в Споразумението за субсидиите и изравнителните мерки (наричано по-долу „Споразумението за СИМ“), за премахване на програмата за експортни субсидии, която се прилага под формата на частично или пълно освобождаване от подоходен данък върху печалбите, получени от износа на някои стоки. Срокът на това удължаване бе продължен до 31 декември 2013 г., като беше предвидено последващо поетапно прекратяване на прилагането на експортните субсидии до 31 декември 2015 г. в съответствие с процедурите по член 27, алинея 4 от Споразумението за СИМ за продължаване в полза на някои развиващи се държави на срока на удължаването на преходния период по член 27, алинея 2, буква б) от същото споразумение.
            
         
               (3)
            
            
               В съответствие с член IX, аления 3 от Споразумението за СТО Йордания отправи искане за освобождаване до 31 декември 2018 г. от нейното задължение по член 27, параграф 4 от Споразумението за СИМ за поетапно прекратяване на прилагането на експортните субсидии по отношение на програмата си за експортни субсидии.
            
         
               (4)
            
            
               Допускането на това освобождаване от задължения няма да се отрази неблагоприятно на икономиката или търговските интереси на Съюза, като същевременно ще подпомогне Йордания в усилията ѝ за справяне с икономическите предизвикателства, пред които е изправена в резултат на сложната и нестабилна политическа ситуация в региона.
            
         
               (5)
            
            
               Поради това е целесъобразно да се установи, че позицията, която трябва да бъде заета от името на Съюза в рамките на Общия съвет на СТО, е да бъде подкрепено искането на Йордания за освобождаване от задължения,
            
         ПРИЕ НАСТОЯЩОТО РЕШЕНИЕ:
   Член 1
   Позицията, която трябва да бъде заета от името на Европейския съюз в рамките на Общия съвет на Световната търговска организация, е да се подкрепи искането на Йордания за освобождаване от задължения във връзка с удължаването до 31 декември 2018 г. на преходния период за премахване на нейната програма за експортни субсидии в съответствие с условията в искането за освобождаване от задължения.
   Тази позиция се изразява от Комисията.
   Член 2
   Настоящото решение влиза в сила в деня на приемането му.
   
      Съставено в Брюксел на 4 март 2016 година.
      
         
            За Съвета
         
         
            Председател
         
         S.A.M. DIJKSMA